Xibka ta' sikurezza biex jiġu protetti l-benefiċjarji ta' programmi tal-UE: l-istabbiliment ta' pjan ta' kontinġenza għall-QFP Kumitat għall-Baġits Riżoluzzjoni tal-Parlament Ewropew tat-13 ta' Mejju 2020 b'rakkomandazzjonijiet lill-Kummissjoni dwar xibka ta' sikurezza biex jiġu protetti l-benefiċjarji ta' programmi tal-UE: l-istabbiliment ta' pjan ta' kontinġenza għall-QFP (2020/2051(INL)) Il-Parlament Ewropew, – wara li kkunsidra l-Artikolu 225 tat-Trattat dwar il-Funzjonament tal-Unjoni Ewropea (TFUE), – wara li kkunsidra l-Artikoli 311 u 312(4) tat-TFUE, – wara li kkunsidra r-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014‐2020; – wara li kkunsidra l-proposta għal regolament tal-Kunsill li jistabbilixxi l-qafas finanzjarju pluriennali (QFP) għas-snin 2021 sa 2027, imressqa mill-Kummissjoni fit-2 ta' Mejju 2018, – wara li kkunsidra r-riżoluzzjoni tiegħu tal-14 ta' Marzu 2018 dwar il-QFP li jmiss: Tħejjija tal-pożizzjoni tal-Parlament dwar il-QFP wara l-2020, – wara li kkunsidra r-rapport interim tiegħu tal-14 ta' Novembru 2018 dwar il-qafas finanzjarju pluriennali 2021-2027 – Il-pożizzjoni tal-Parlament bil-ħsieb li jkun hemm qbil, – wara li kkunsidra r-riżoluzzjoni tiegħu tal-10 ta' Ottubru 2019 dwar il-qafas finanzjarju pluriennali 2021-2027 u r-riżorsi proprji: wasal iż-żmien li nissodisfaw l-aspettattivi taċ-ċittadini, - wara li kkunsidra l-proposta għal Regolament tal-Parlament Ewropew u tal-Kunsill li jistabbilixxi ċerti dispożizzjonijiet tranżizzjonali għall-appoġġ mill-Fond Agrikolu Ewropew għall-Iżvilupp Rurali (FAEŻR) u mill-Fond Agrikolu Ewropew ta' Garanzija (FAEG) fis-sena 2021 u li jemenda r-Regolamenti (UE) Nru 228/2013, (UE) Nru 229/2013 u (UE) Nru 1308/2013 fir-rigward tar-riżorsi u d-distribuzzjoni tagħhom fir-rigward tas-sena 2021 u li jemenda r-Regolamenti (UE) Nru 1305/2013, (UE) Nru 1306/2013 u (UE) Nru 1307/2013 fir-rigward tar-riżorsi u l-applikazzjoni tagħhom fis-sena 2021, – wara li kkunsidra l-punt 16 tal-Ftehim Qafas dwar ir-relazzjonijiet bejn il-Parlament Ewropew u l-Kummissjoni Ewropea, – wara li kkunsidra l-punt 10 tal-Ftehim Interistituzzjonali bejn il-Parlament Ewropew, il-Kunsill tal-Unjoni Ewropea, u l-Kummissjoni Ewropea dwar it-Tfassil Aħjar tal-Liġijiet, – wara li kkunsidra l-Artikoli 47 u 54 tar-Regoli ta' Proċedura tiegħu, – wara li kkunsidra l-ittra tal-Kumitat għall-Agrikoltura u l-Iżvilupp Rurali, – wara li kkunsidra r-rapport tal-Kumitat għall-Baġits (A9-0099/2020), A. billi l-Kummissjoni kellha tippreżenta l-proposta tagħha għal QFP ġdid qabel l-1 ta' Jannar 2018, skont l-Artikolu 25 tar-Regolament (UE, Euratom) Nru 1311/2013, iżda minflok iddeċidiet li tipposponiha b'diversi xhur; B. billi fl-14 ta' Marzu 2018, il-Parlament kien l-ewwel istituzzjoni tal-Unjoni li adotta l-pożizzjoni tiegħu u stabbilixxa l-prijoritajiet tiegħu dwar il-QFP wara l-2020; C. billi fit-2 ta' Mejju 2018, il-Kummissjoni ppreżentat sensiela ta' proposti leġiżlattivi dwar il-QFP 2021-2027 u r-Riżorsi Proprji tal-Unjoni, segwiti bi proposti leġiżlattivi għall-istabbiliment ta' programmi u strumenti ġodda tal-Unjoni; billi din il-proposta kienet tinvolvi limitu massimu globali tal-QFP ta' EUR 1 134,6 biljun fi prezzijiet tal-2018, jew 1,11 % tal-ING tal-UE-27 ta' qabel il-kriżi (inklużi 0,03 % mill-Fond Ewropew għall-Iżvilupp), li jfisser tnaqqis sinifikanti meta nqabbluh mal-1,16 % stmati tal-QFP 2014-2020 fir-rigward tal-ING tal-UE-27, bl-objettiv iddikjarat li tiġi pprovduta bażi biex negozjati rapidi jiġu konklużi qabel l-elezzjonijiet tal-Parlament tal-2019; D. billi fl-14 ta' Novembru 2018, il-Parlament adotta r-rapport interim tiegħu b'ċifri dettaljati, li jammontaw għal limitu massimu globali tal-QFP ta' EUR 1 324,1 biljun fi prezzijiet tal-2018 (jiġifieri 1,3 % tal-ING tal-UE-27), u emendi li jikkostitwixxu l-mandat ta' negozjar tiegħu, u ilu lest, minn dak iż-żmien, biex jibda n-negozjati mal-Kunsill bil-għan li jintlaħaq ftehim b'mod li jkun f'waqtu; billi dak il-mandat ta' negozjar ġie kkonfermat mill-ġdid fl-10 ta' Ottubru 2019; E. billi bejn Novembru 2018 u April 2019, il-Parlament adotta mandati ta' negozjar jew pożizzjonijiet fl-ewwel qari, b'ħeffa rekord, dwar il-programmi settorjali kważi kollha, u qabel li jinnegozja diversi ftehimiet parzjali u fehimiet komuni mal-Kunsill sabiex ma jkunx hemm dewmien fil-proċess tal-istabbiliment tal-programmi l-ġodda; billi l-metodoloġija tal-Kunsill li jħejji l-kaxex tan-negozjar tal-QFP, li jinkludu għadd sinifikanti ta' dispożizzjonijiet settorjali li jaqgħu taħt il-proċedura leġiżlattiva ordinarja, żammet lill-Kunsill milli jinnegozja mal-Parlament dwar aspetti ewlenin tal-atti leġiżlattivi settorjali kif ukoll dwar il-proposta li tittratta l-istat tad-dritt; F. billi l-Kunsill Ewropew diġà estenda diversi drabi l-perjodu ta' żmien għall-ilħuq ta' ftehim politiku dwar il-QFP, u b'hekk naqqas de facto l-possibbiltà li tiġi żgurata tranżizzjoni bla xkiel mill-QFP 2014-2020 għall-QFP 2021-2027; G. billi l-ewwel ċifri ġew ippreżentati mill-Presidenza Finlandiża tal-Kunsill lill-Kunsill Affarijiet Ġenerali u lill-Kunsill Ewropew biss f'Diċembru 2019, jiġifieri aktar minn 18-il xahar wara l-proposti tal-Kummissjoni; billi l-proposta tal-Presidenza Finlandiża injorat għalkollox il-pożizzjoni tal-Parlament; H. billi l-laqgħa speċjali tal-Kunsill Ewropew dwar il-QFP fl-20 u l-21 ta' Frar 2020, imlaqqa' mill-President tal-Kunsill Ewropew, ma rnexxilhiex tasal għall-konklużjoni; I. billi, wara l-falliment tas-summit speċjali, il-Kunsill Ewropew issa waqa' lura ħafna mill-kalendarju tal-2013 għan-negozjati dwar il-QFP 2014-2020, meta l-Kunsill Ewropew laħaq il-ftehim politiku tiegħu fit-8 ta' Frar 2013; billi, wara n-negozjati sussegwenti bejn il-Parlament u l-Kunsill, il-QFP u l-atti leġiżlattivi settorjali ġew adottati fi stadju tard ħafna, u dan wassal għal ostakoli serji għat-tranżizzjoni għall-QFP 2014-2020 u l-varar tal-programmi tal-Unjoni, għad-detriment tal-benefiċjarji u ċ-ċittadini, b'mod partikolari fil-każ ta' programmi b'ġestjoni kondiviża; J. billi, fid-dawl tas-sensiela ta' dewmien u indipendentement minn meta l-Kunsill Ewropew finalment jadotta konklużjonijiet, issa jeżisti riskju tanġibbli li l-QFP li jmiss ma jkunx intlaħaq qbil dwaru fil-ħin biex jidħol fis-seħħ fl-1 ta' Jannar 2021 u li mhux se jkun hemm tranżizzjoni bla xkiel mill-QFP 2014-2020 għall-QFP 2021-2027, meta jitqies ukoll ir-riskju ta' pożizzjonijiet diverġenti ħafna bejn il-Parlament u l-Kunsill u l-ħtieġa ta' negozjati interistituzzjonali intensivi fil-qafas kemm tal-proċedura ta' approvazzjoni kif ukoll tal-proċedura leġiżlattiva ordinarja; K. billi t-tifqigħa tal-COVID-19, minkejja li enfasizzat l-importanza u l-potenzjal ta' baġit tal-UE b'saħħtu biex tiġi żgurata tweġiba tal-Unjoni komprensiva u immedjata, kompliet dewmet in-negozjati u l-qbil fi ħdan il-Kunsill Ewropew dwar il-QFP li jmiss u qiegħda taffettwa l-kundizzjonijiet li fihom jistgħu jsiru n-negozjati interistituzzjonali; L. billi, jekk QFP ġdid ma jiġix adottat fil-ħin, l-Artikolu 312(4) tat-TFUE jipprevedi xibka ta' sikurezza li tipproteġi l-benefiċjarji tal-programmi tal-Unjoni fil-forma ta' estensjoni awtomatika u temporanja tal-limiti massimi u ta' dispożizzjonijiet oħra tal-aħħar sena tal-qafas preżenti, li jirriżulta f'limitu massimu globali ta' EUR 162 243 miljun fi prezzijiet tal-2018 jew EUR 172 173 miljun fi prezzijiet attwali, fl-2021, u dan ikun l-ekwivalenti ta' 1,15 % tal-ING tal-UE-27; M. billi l-atti bażiċi ta' għadd konsiderevoli tal-programmi ta' nefqa attwali madankollu għandhom dati ta' skadenza li, flimkien man-nuqqas ta' stat ta' tħejjija operattiva, jaf idgħajfu x-xibka ta' sikurezza provduta mit-TFUE; billi dawk id-dati ta' skadenza jkunu jridu jiġu estiżi jew imneħħija biex isiru konsistenti mal-prinċipji li jsostnu l-Artikolu 312(4) tat-TFUE u biex jiġi evitat l-għeluq tal-programmi konċernati, li jkun ta' detriment għall-benefiċjari tagħhom u għall-Unjoni kollha kemm hi, speċjalment fi żminijiet ta' kriżi; N. billi l-Parlament konsegwentement ħeġġeġ lill-Kummissjoni, fir-riżoluzzjoni tiegħu tal-10 ta' Ottubru 2019, biex tibda tħejji pjan ta' kontinġenza għall-QFP, bl-għan li tipproteġi lill-benefiċjarji u tiġi żgurata l-kontinwità tal-finanzjament, pjan li kellu jiġi ppreżentat fil-bidu tal-2020 biex tiġi ffaċilitata adozzjoni rapida mill-Parlament u mill-Kunsill; O. billi l-Kummissjoni diġà għarfet ir-riskji eżistenti minħabba l-iskadenza potenzjali jew in-nuqqas ta' adozzjoni ta' ċerti atti leġiżlattivi għall-QFP li jmiss, jiġifieri billi pproponiet regolament ta' tranżizzjoni bl-għan li tingħata ċertezza u kontinwità lill-benefiċjarji finali; P. billi l-Parlament ilu ppreparat minn qabel sew u wissa b'mod ripetut kontra l-waqfien tal-programmi tal-Unjoni filwaqt li jiddikjara l-intenzjoni tiegħi li ma jiġix imġiegħel jaċċetta ftehim ta' QFP ħażin minħabba pressjonijiet ta' ħin; Q. billi l-kriżi tas-saħħa li rriżultat mit-tifqigħa tal-COVID-19 u l-impatti soċjoekonomiċi mingħajr preċedent fuq il-ħajja taċ-ċittadini jagħmlu każ saħansitra aktar konvinċenti biex jiġi eliminat kwalunkwe sogru ta' diskontinwità jew estensjoni diżordinata tal-QFP attwali u tal-programmi attwali; billi saret dejjem aktar importanti l-garanzija li l-Unjoni tkun tista' twettaq l-operazzjonijiet tagħha u li tipprovdi rispons għall-kriżi u strateġija għall-irkupru ambizzjużi, minkejja d-data inċerta tad-dħul fis-seħħ tal-QFP l-ġdid; billi jkun opportun li l-Kummissjoni tgħaddi messaġġ inekwivokabbli lill-partijiet ikkonċernati f'dan ir-rigward; R. billi l-baġit tal-Unjoni tal-2021 għandu jkompli jindirizza l-konsegwenzi soċjali u ekonomiċi immedjati tal-emerġenza tal-COVID-19; billi pjan ta' kontinġenza għall-QFP ambizzjuż, responsabbli u orjentat fuq is-solidarjetà jista' jipprovdi bażi aħjar minn QFP inadegwat u tard għat-twettiq tar-rispons għall-kriżi, l-istrateġija ta' rkupru u l-prijoritajiet politiċi tal-Unjoni, filwaqt li jibni fuq il-programmi eżistenti bir-riaġġustamenti, riorjentamenti u flessibilitajiet xierqa, kif ukoll il-miżuri pożittivi li diġà ttieħdu fl-ambitu tal-baġit 2020; billi n-negozjati dwar il-QFP li jmiss jibqgħu urġenti, anke meta jitqies iż-żmien meħtieġ sussegwentement għall-varar tal-programmi l-ġodda, għall-emendar u r-ratifika tad-deċiżjoni l-ġdida dwar ir-Riżorsi Proprji; S. billi issa huwa imperattiv li l-Kummissjoni tressaq il-proposti leġiżlattivi u d-dispożizzjonijiet operazzjonali meħtieġa rilevanti, fil-kapaċità tagħha ta' gwardjana tat-Trattati u ta' detentur tad-dritt ta' inizjattiva, u b'konformità mal-impenn orali u bil-miktub meħud fis-16 ta' Lulju 2019 mill-President elett tal-Kummissjoni, li tirrispondi b'att leġiżlattiv meta l-Parlament, filwaqt li jaġixxi b'maġġoranza tal-Membri tiegħu, jadotta riżoluzzjonijiet li jitolbu li l-Kummissjoni tippreżenta proposti leġiżlattivi; Jitlob li l-Kummissjoni tippreżenta, sal-15 ta' Ġunju 2020, abbażi tal-bażijiet ġuridiċi rilevanti għal kull programm ta' nefqa u fid-dawl tal-Artikolu 312(4) tat-TFUE, proposta ta' pjan ta' kontinġenza għall-QFP biex jipprovdi xibka ta' sikurezza biex tipproteġi l-benefiċjarji tal-programmi tal-Unjoni, skont ir-rakkomandazzjonijiet spjegati fl-Anness ta' hawn taħt; Jitlob li l-pjan ta' kontinġenza għall-QFP: – ineħħi jew jestendi l-limiti ta' żmien stabbiliti fl-atti bażiċi tal-programmi ta' nefqa kollha rilevanti tal-QFP; – meta jkun ġuridikament neċessarju, jaġġorna l-ammonti finanzjarji rilevanti fuq il-bażi ta' prolongament tekniku tal-livelli tal-2020, partikolarment fl-ambitu ta' programmi b' ġestjoni kondiviża; – jirrevedi r-regoli u l-objettivi li jirregolaw il-programmi ta' nefqa rilevanti biex dawn ikunu jistgħu jerġgħu jiġu ffukati temporanjament fuq l-indirizzar u l-mitigazzjoni tal-konsegwenzi ekonomiċi u soċjali immedjati tat-tifqigħa tal-COVID-19 u fuq l-għajnuna għall-irkupru; – jippermetti rinforzi mmirati għal dan il-għan, filwaqt li jibni fuq il-miżuri pożittivi li diġà ttieħdu fl-ambitu tal-baġit 2020; u jippermetti l-istabbiliment tal-aktar strumenti u inizjattivi ġodda urġenti bħala parti mill-pakkett ta' rikostruzzjoni u rkupru ta' wara l-COVID-19; Jagħti istruzzjonijiet lill-President tiegħu biex jgħaddi din ir-riżoluzzjoni kif ukoll ir-rakkomandazzjonijiet fl-Anness lill-Kummissjoni u lill-Kunsill. ANNESS GĦALL-MOZZJONI GĦAL RIŻOLUZZJONI RAKKOMANDAZZJONIJIET DWAR IL-KONTENUT TAL-PROPOSTA MITLUBA A. PRINĊIPJI U OBJETTIVI TAL-PROPOSTA Il-pjan ta' kontinġenza għall-QFP għandu l-għan li jipprovdi xibka ta' sikurezza li tipproteġi l-benefiċjarji tal-programmi tal-Unjoni fil-każ li l-QFP tal-2021-2027 ma jkunx jista' jsir qbil dwaru fil-ħin biex jidħol fis-seħħ fl-1 ta' Jannar 2021. Il-pjan ta' kontinġenza għall-QFP għandu jiżgura grad sodisfaċenti ta' prevedibbiltà u kontinwità fl-implimentazzjoni tal-baġit tal-Unjoni. Barra minn hekk, għandu jippermetti lill-Unjoni tagħti tweġiba għall-konsegwenzi soċjali u ekonomiċi immedjati tat-tifqigħa tal-COVID-19 u taħdem favur l-irkupru; Jenħtieġ li l-pjan ta' kontinġenza għall-QFP jinkludi proposta leġiżlattiva waħda jew diversi proposti leġiżlattivi biex jitneħħew jew jiġi estiżi l-limiti ta' żmien stabbiliti fl-atti bażiċi tal-programmi ta' nefqa kollha konċernati u, fejn hu ġuridikament meħtieġ b'mod partikolari fl-ambitu ta' programmi b'ġestjoni kondiviża, biex jiġu aġġornati l-ammonti finanzjarji rilevanti abbażi ta' prolongament tekniku tal-livelli tal-2020; Il-proposta/i leġiżlattiva/i għandha/hom barra minn dan tinkludi/jinkludu ffukar mill-ġdid temporanju tal-objettivi tal-programmi ta' nefqa rilevanti kollha, bl-għan li jkunu jistgħu jindirizzaw bl-aħjar mod il-konsegwenzi immedjati tat-tifqigħa tal-COVID-19. Għall-istess skop, meta jkun il-każ, il-proposta/i għandha/hom tinkludi/jinkludu riaġġustament tar-regoli li jippermetti flessibbiltà massima fl-implimentazzjoni partikolarment tal-programmi b'ġestjoni kondiviża, inklużi l-estensjoni u s-segwitu tal-miżuri leġiżlattivi kollha introdotti fl-2020 biex jappoġġaw lill-Istati Membri u l-benefiċjarji fil-mitigazzjoni tal-impatt tat-tifqigħa tal-COVID-19; Il-pjan ta' kontinġenza għall-QFP għandu jippermetti t-tisħiħ immirat tal-programmi ta' nefqa rilevanti fil-baġit tal-2021 u l-ħolqien ta' strumenti leġiżlattivi, miżuri u programmi ġodda l-aktar urġenti, bħala parti mill-pakkett ta' rikostruzzjoni u rkupru meħtieġ wara t-tifqigħa tal-COVID-19; Jenħtieġ li l-pjan ta' kontinġenza għall-QFP jitressaq sal-15 ta' Ġunju 2020, sakemm in-negozjati tal-QFP bejn il-Parlament u l-Kunsill ma jwasslux għal qbil politiku qabel dik id-data. Dan il-kalendarju għat-tressiq tal-pjan ta' kontinġenza se jindirizza ħtieġa doppja: a) li jiġi żgurat li l-proċedura baġitarja għas-sena 2021 tibda bl-informazzjoni kollha meħtieġa fir-rigward tal-ippjanar ta' kontinġenza; b) li jiġi żgurat li l-proposti leġiżlattivi rilevanti jkunu jistgħu jiġu adottati mill-koleġiżlaturi qabel il-konċiljazzjoni tal-baġit tal-2021. Dan se jkun iż-żmien meta l-awtorità baġitarja jkollha tieħu deċiżjoni finali dwar il-baġit tal-Unjoni għas-sena d-dieħla jew abbażi ta' QFP 2021-2027 ġdid jew abbażi ta' estensjoni tal-limiti massimi tal-2020; Jenħtieġ li l-miżuri meħtieġa għall-implimentazzjoni tal-pjan ta' kontinġenza jiġu ffinanzjati mill-baġit annwali, fil-limiti massimi tal-QFP għall-2020 u tad-dispożizzjonijiet ta' flessibbiltà għall-QFP 2014-2020 kif estiżi b'konformità tal-Artikolu 312(4) tat-TFUE, fuq il-bażi ta' prolongament tekniku tal-ammonti miftiehma diġà mill-awtorità baġitarja fl-2020, miżjuda bid-deflatur ta' 2 % u bl-ammonti addizzjonali meħtieġa għall-implimentazzjoni tal-pakkett ta' rikostruzzjoni u rkupru ta' wara l-COVID-19. Dan il-prolongament tekniku għandu jiddetermina wkoll il-pakketti nazzjonali fl-ambitu tal-programmi b'ġestjoni kondiviża. B. PROPOSTI TA' AZZJONIJIET Proposta leġiżlattiva waħda jew diversi biex: – jitneħħew jew jiġu estiżi l-limiti ta' żmien stabbiliti fl-atti bażiċi tal-programmi ta' nefqa kollha rilevanti tal-QFP, – jiġu aġġornati l-ammonti finanzjarji rilevanti fuq il-bażi ta' prolongament tekniku tal-livelli tal-2020, meta jkun ġuridikament neċessarju partikolarment fl-ambitu ta' programmi b'ġestjoni kondiviża, u – jiġu riveduti r-regoli u l-objettivi li jirregolaw il-programmi ta' nefqa rilevanti biex ikunu jistgħu jerġgħu jiġu ffukati temporanjament fuq l-indirizzar u l-mitigazzjoni tal-konsegwenzi ekonomiċi u soċjali immedjati tat-tifqigħa tal-COVID-19 u fuq l-għajnuna għall-irkupru, inkluża l-estensjoni u s-segwitu tal-miżuri leġiżlattivi kollha introdotti fl-2020 għal dan l-iskop.
Extracted from TA-9-2020-0065_MT.docx